PRÍLOHA

Úlohy ministerstiev financií 
vybraných členských krajín EÚ a kandidátskych krajinách vo vzťahu k štrukturálnym fondom a Kohéznemu fondu

ÍRSKO
Pre Írsko je charakteristický veľmi centralizovaný systém riadenia štrukturálnych fondov a Kohézneho fondu, ktorý sa mení so stupňom autonómie regionálnych orgánov.
Národný plán regionálneho rozvoja Írska pozostáva z 2 regionálnych operačných programov a 4 sektorových operačných programov. 
Ministerstvo financií Írska pri realizácii pomoci zo štrukturálnych fondov a Kohézneho fondu a pri ich finančnom riadení zohráva kľúčovú úlohu. Je zodpovedné za koordináciu riadenia štrukturálnych fondov a Kohézneho fondu, za sociálne a ekonomické plánovanie, ktoré zahrňuje sektorové a regionálne plánovanie. V rámci využívania štrukturálnych fondov EÚ zodpovedá za prípravu a koordináciu Národného plánu regionálneho rozvoja a Rámca podpory Spoločenstva, vedie rokovania s EK. Ministerstvo je riadiacim a platobným orgánom pre ERDF a Kohézny fond, riadi a koordinuje finančnú kontrolu, vnútorný audit a monitorovanie štrukturálnych fondov a Kohézneho fondu, vypracúva a prerokúva základné koncepčné a programové dokumenty vo vzťahu k fondom EÚ. Zabezpečuje informačný monitorovací systém štrukturálnych fondov a Kohézneho fondu. 
Ostatné štrukturálne fondy sú riadené príslušnými rezortami, ktoré súčasne vystupujú ako platobný orgán: pre EAGGF – Ministerstvo poľnohospodárstva, potravinárstva a vidieckeho rozvoja, ESF – Ministerstvo podnikania, obchodu a zamestnanosti, FIFG – Ministerstvo morských a prírodných zdrojov.
Platby z EK sú po schválení žiadosti o platbu na základe skutočne vynaložených výdavkov prevedené do dvoch mesiacov kandidátskej krajine v súlade s nariadením Rady 1260/1999. V Írsku sa väčšina projektov najskôr prefinancuje zo štátneho rozpočtu a finančné prostriedky sa bez meškania prevedú na účty konečných prijímateľov pomoci. Po obdržaní prostriedkov z fondov EÚ sa prostriedky refundujú. 

PORTUGALSKO
Za koordináciu riadenia štrukturálnych fondov na centrálnej úrovni zodpovedá Koordinačný výbor zložený z ministrov, ktorého predsedom je minister plánovania (zároveň zodpovedný za ERDF), členovia - ministri zodpovední za jednotlivé štrukturálne fondy (minister poľnohospodárstva - EAGGF, minister práce - ESF), minister financií a ostatní ministri. Hlavnou úlohou Koordinačného výboru je stanovenie hlavných smerov rozvoja a implementácie fondov v Portugalsku, prijímanie rozhodnutí a riešenie konfliktov.
Riadenie štrukturálnych fondov a Kohézneho fondu zabezpečuje riadiaci výbor, ktorého úlohou je realizácia Národného plánu regionálneho rozvoja, sledovanie, hodnotenie, kontrola pomoci zo štrukturálnych fondov a z Kohézneho fondu, zabezpečenie informačného systému pre všetky fondy a prijímanie rozhodnutí pre EK. 
Ministerstvo plánovania sa zaoberá koordináciou plánovania v Portugalsku. Je poverené vypracovaním Národného plánu regionálneho rozvoja na celoštátnej úrovni, je hlavným partnerom EK pri vyjednávaní o NPRR. Predsedá rokovaniam s EK a sleduje a upravuje uplatňovanie finančných prostriedkov zo štrukturálnych fondov a Kohézneho fondu.
V programovom období 2000-2006 Portugalsko NPRR obsahuje 7 regionálnych operačných programov, 11 sektorových operačných programov.
Ministerstvo financií Portugalska pri využívaní štrukturálnych fondov plní 3 funkcie:
- dôležitú úlohu plní pri príprave Národného plánu regionálneho rozvoja 
Ministerstvo financií v spolupráci s Ministerstvom plánovania stanovuje hlavné makroekonomické ciele a rozpočtové pravidlá. MF stanovuje výšku deficitu rozpočtu krajiny, ktorá je hlavným východiskom pre prípravu Národného plánu regionálneho rozvoja, vyjednáva s ostatnými ministerstvami výšku podpory jednotlivých oblastí. MF v spolupráci s Ministerstvom plánovania stanovujú hlavné priority investícií a rozpočtu na 6 rokov, ktoré sa priebežne revidujú. Hlavnou prioritou vlády aj v minulosti bolo spolufinancovať projekty EÚ, z tohto dôvodu nedošlo k situácii, že v štátnom rozpočte nebol dostatok finančných prostriedkov na spolufinancovanie. V prípade, ak sa očakáva menší rast HDP, dochádza k zvýšeniu schodku štátneho rozpočtu, ale potrebné množstvo prostriedkov na spolufinancovanie je zabezpečené.
- zabezpečuje kontrolu finančných prostriedkov z fondov EÚ
Všetky účty sú prevedené na Generálne riaditeľstvo štátnej pokladnice MF. Tu sa uskutočňuje centrálna kontrola, až potom sa finančné prostriedky prevádzajú príslušným ministerstvám riadiacim jednotlivé operačné programy.
- zabezpečuje kontrolu systému riadenia fondov EÚ prostredníctvom Všeobecnej finančnej inšpekcie
Kontrola systému riadenia fondov EÚ prostredníctvom Všeobecnej finančnej inšpekcie spočíva v kontrole každej inštitúcie zapojenej do aplikácie štrukturálnych fondov vo všetkých úrovniach od generálneho riaditeľa, gestorov programov až po úroveň pracovníkov zodpovedných za projekt. Všeobecná finančná inšpekcia je hlavným partnerom EK pre oblasť kontroly.

FRANCÚZSKO
Na národnej úrovni Delegatúra pre územné plánovanie a regionálne aktivity (DATAR) je poverená koordináciou prípravy a monitorovania programov. Koordinuje vypracovanie jednotných programových dokumentov regiónov. Rovnako jej úlohou je zabezpečiť tok informácií o riadení štrukturálnych fondov jednotlivým účastníkom zapojeným do tohto procesu. 
Riadením štrukturálnych fondov sú poverené tri ministerstvá, a to pre ERDF Ministerstvo vnútra, pre EAGGF a FIFG Ministerstvo poľnohospodárstva a rybolovu a pre ESF Ministerstvo zamestnanosti. ESF je principiálne riadený  regionálnymi odbormi práce, zamestnanosti a odborného vzdelávania. Ale prostriedky ESF môžu byť pridružené a prenesené aj na rozpočtovú kapitolu iných ministerstiev (školstva, mesta, spravodlivosti, mládeže a športu...), ktoré ich musia použiť v súlade s pravidlami monitorovania a kontroly štrukturálnych fondov. Záručná sekcia EAGGF je riadená na decentralizovanej úrovni regionálnymi a okresnými odbormi poľnohospodárstva a lesníctva.
Ministerstvo hospodárstva, financií a priemyslu zabezpečuje, koordinuje a usmerňuje finančné riadenie štrukturálnych fondov na národnej a regionálnej úrovni. Vydáva systém pravidiel (obežníky a smernice) finančného riadenia štrukturálnych fondov v súlade s právnymi predpismi ES, pri príprave a realizácii programov zodpovedá za finančné toky pre všetky programové dokumenty (kontraktačné plány medzi štátom a regiónom, jednotné programové dokumenty) a zároveň zodpovedá za realizáciu štátneho rozpočtu, ktorý sa pripravuje na 1 rok, ale s výhľadom na 7 rokov (podobne ako trvanie programovacieho obdobia EÚ).
Pre regionálne programy (ERDF) je riadiacim i platobným orgánom prednosta regiónu, ktorý je zodpovedný za prípravu Jednotných programových dokumentov a monitorovanie programov. Finančné riadenie štrukturálnych fondov na úrovni regiónov zabezpečuje riaditeľ regionálnej pobočky štátnej pokladnice ako účtovník a platiteľ zodpovedný za výdavky ES. 
Vo finančnom riadení pomerne dôležitú úlohu zohrávajú regionálne pobočky štátnej pokladnice. Zástupca štátnej pokladnice (spravidla riaditeľ) je pridruženým členom Programovacieho výboru, podáva ekonomické, finančné a právne stanovisko k predkladaným projektom prednostovi regiónu ako predsedovi Programovacieho výboru. Stanovisko zahŕňa celkové ekonomické a finančné aspekty a zvlášť upozorňuje na ťažkosti, ktoré by mohli nastať v štádiu decentralizovanej finančnej kontroly. Prednosta regiónu a riaditeľ regionálnej pobočky štátnej pokladnice určujú projekty, pre ktoré je potrebná podrobná ekonomická, finančná a právna analýza. Ak sa do projektu zapája samosprávna jednotka alebo verejná inštitúcia, riaditeľ regionálnej pobočky štátnej pokladnice má právo žiadať analýzu verejných financií daných jednotiek. 
Do pôsobnosti regionálnej pobočky štátnej pokladnice ďalej patria aj decentralizovaná finančná kontrola, následné overovanie využívania štrukturálnych fondov a ich hodnotenie. 
Riaditeľ regionálnej pobočky štátnej pokladnice je aj účtovník poverený výdavkami ES, čo znamená, že uvoľňuje prostriedky konečným prijímateľom alebo sprostredkujúcim organizáciám, tým uskutočňuje aj kontrolu pred uskutočnením výdavku na príkaz prednostu regiónu. 
Na zabezpečenie zdravého, účinného a transparentného riadenia európskych a národných zdrojov bol vo Francúzsku vytvorený celoplošný centralizovaný informačný systém PRESAGE, ktorý riadi a technicky zabezpečuje Ministerstvo vnútra. Systém prepája všetky administratívne štruktúry na regionálnej a centrálnej úrovni, ktoré implementujú fondy EÚ. Účelom systému je poskytnúť zúčastneným aktérom všetky informácie týkajúce sa riadenia a realizácie Jednotných programových dokumentov, údajov nevyhnutných na uskutočnenie neustáleho monitorovania, kontroly a vyhodnocovania s cieľom pravidelne informovať národné a európske orgány o stave realizácie programov a v reálnom čase sledovať vývoj jednotlivých projektov.

FÍNSKO 
Zodpovednými subjektami za riadenie jednotlivých štrukturálnych fondov sú vo Fínsku príslušné ministerstvá: Ministerstvo vnútra - ERDF, FIFG, Ministerstvo práce - ESF a Ministerstvo poľnohospodárstva – EAGGF, ktoré zároveň plnia úlohy platobných orgánov. Riadiacimi orgánmi pre operačné programy sú Ministerstvo obchodu a priemyslu, Ministerstvo školstva, Ministerstvo dopravy a Ministerstvo hospodárstva.
Hlavnou úlohou Ministerstva financií Fínska vo vzťahu k štrukturálnym fondom a Kohéznemu fondu je zabezpečenie spolufinancovania v návrhu štátneho rozpočtu podľa možnosti štátneho rozpočtu pre daný rok. Prostriedky plynúce zo štrukturálnych fondov sú zahrnuté do príjmov štátneho rozpočtu. Nároky na spolufinancovanie štrukturálnych fondov sú súčasťou návrhov rozpočtov jednotlivých ministerstiev. Po schválení rozpočtu jednotlivé ministerstvá prideľujú zdroje podľa stanovených limitov jednotlivým agentúram a inštitúciám, ktoré potom musia dosiahnuť stanovené ciele. Spôsob dosiahnutia cieľov zaisťujú vládne agentúry podľa svojich postupov v súlade so zákonmi krajiny a právnymi predpismi EÚ. 
Vo vzťahu k finančnému riadeniu štrukturálnych fondov a Kohéznemu fondu Fínsko poskytuje preddavok konečným prijímateľom do prevodu finančných prostriedkov EÚ. Tento preddavok je krytý zo zdrojov štátneho rozpočtu. 
V oblasti kontroly štrukturálnych fondov Ministerstvo financií Fínska metodicky usmerňuje finančnú kontrolu a audit, ktoré sú zabezpečované rezortnými ministerstvami.

POĽSKO
Riadiaci orgánom pre Národný plán regionálneho rozvoja a Rámec podpory Spoločenstva je  Ministerstvo hospodárstva. Poľsko zatiaľ nepredložilo Európskej komisii na posúdenie Národný plán regionálneho rozvoja, najneskôr by mal byť predložený v roku 2003 po schválení v parlamente. Podľa súčasného stavu by plán mal obsahovať 16 regionálnych operačných programov a maximálne 5 sektorových operačných programov. 
Ministerstvo financií Poľska má veľmi silné postavenie vo finančnom riadení predvstupových fondov a taktiež bude mať významnú úlohu vo finančnom riadení štrukturálnych fondov. Ministerstvo bude platobným orgánom pre štrukturálne fondy a Kohézny fond. Niektoré funkcie platobného orgánu sa však budú môcť delegovať jednotlivým ministerstvám, samosprávam a miestnym štátnym správam vojvodstiev (regiónov), ktoré budú riadiacim orgánom pre jednotlivé regionálne operačné programy a sektorové operačné programy. Ministerstvo financií je zodpovedné za kontrolu verejných financií a pomoci z ES a taktiež za metodiku finančnej kontroly a vnútorného auditu. Zabezpečuje prípravu monitorovacieho systému štrukturálnych fondov a Kohézneho fondu. 
Pri striktnom dodržiavaní pravidla jedného zamestnanca v administratíve na 5 miliónov EUR, Ministerstvo financií ako platobná orgán bude musieť prijať do svojej administratívy približne 1 000 zamestnancov, z toho štvrtinu na centrálnej úrovni a zvyšok v regiónoch. 
Úlohou Ministerstva financií je vybudovanie monitorovacieho systému. Na Ministerstve financií bol zriadený sekretariát pre monitorovanie, ktorý koordinuje práce na vytvorení jednotného monitorovacieho systému. Ministerstvo poskytuje konzultácie a školenia pre jednotlivé ministerstvá a regióny. Podľa predpokladov v tretom štvrťroku 2002 by sa mal spustiť monitorovací program, ktorý sa vybuduje na základe pozmeneného celopoľského informačného systému Peselnet, ktorý pretransformuje údaje z regionálnych monitorovacích programov a databáz do jedného organického celku. Základným predpokladom zabezpečenia prevodu informácií však budú kompatibilné monitorovacie programy a databázy jednotlivých ministerstiev a regiónov. Systém by mal v budúcnosti poskytnúť detailný prehľad o fyzických a finančných monitorovacích indikátoroch, o stave realizácie a financovania programov na úrovni projektov. Systém by mal zachytávať aj národné zdroje spolufinancovania a domáce zdroje vynakladané na regionálny rozvoj. 
Po vstupe do EÚ Ministerstvo financií bude zabezpečovať koordináciu činností, konečný zber údajov, ich neustále vyhodnocovanie a poskytovanie monitorovacím výborom a relevantným orgánom EÚ. 

ČESKÁ REPUBLIKA
Na základe rozhodnutia vlády z roku 1998 boli určené zodpovednosti za štrukturálne fondy a Kohézny fond:
ERDF – Ministerstvo regionálneho rozvoja (v spolupráci s Ministerstvom dopravy, Ministerstvom priemyslu a obchodu, Ministerstvom životného prostredia, Ministerstvom školstva, mládeže a športu, Ministerstvom financií a regiónmi)
ESF – Ministerstvo práce a sociálnych vecí (v spolupráci s Ministerstvom školstva, mládeže a športu, Ministerstvom priemyslu a obchodu, Ministerstvom regionálneho rozvoja a regiónmi)
EAGGF – Ministerstvo pôdohospodárstva (v spolupráci s Ministerstvom regionálneho rozvoja, Ministerstvom práce a sociálnych vecí, Ministerstvom životného prostredia, Ministerstvom financií a regiónmi)
FIFG – Ministerstvo pôdohospodárstva
Kohézny fond – Ministerstvo regionálneho rozvoja (v spolupráci s Ministerstvom financií), Ministerstvo dopravy a Ministerstvo životného prostredia (pre projekty).
Ministerstvo financií ČR je zodpovedné za koordináciu a implementáciu podpory zo zdrojov EÚ. Zástupca ministerstva financií je národným koordinátorom zahraničnej pomoci zodpovedným za implementáciu zahraničnej pomoci. Zároveň zástupca ministerstva financií plní funkciu splnomocnenca pre Národný fond, ktorý je zodpovedný za finančné riadenie. Ministerstvo metodicky riadi a koordinuje finančnú kontrolu a vnútorný audit.
Ministerstvo regionálneho rozvoja bolo poverené ako riadiaci orgán na prípravu Národného plánu regionálneho rozvoja, ktorý obsahuje 8 regionálnych a 6 sektorových operačných programov. Zároveň ministerstvo je zodpovedné za prerokovanie Rámca podpory Spoločenstva s EK. 
Rozhodnutie o platobných a riadiacich štruktúrach pre čerpanie prostriedkov z rozpočtu EÚ sa má prijať v krátkom čase. 
Vzhľadom k tomu, že platobný orgán nevykonáva žiadne rozhodovacie funkcie v súvislosti s alokáciou prostriedkov na projekty, výberom projektov, uzatváraním kontraktov na projekty, atď. a platobný orgán je hlavne technickým nástrojom prevodu prostriedkov z EÚ, ktorý zabezpečuje príslušné výkazníctvo, kontrolu a iné technické záležitosti, sa uvažuje s určením Ministerstva financií ako jediného platobného orgánu pre fondy EÚ a riadiaceho orgánu pre vyjednávanie Rámca podpory Spoločenstva. Určením ministerstva financií ako platobného orgánu bude zabezpečená koordinácia spolufinancovania štrukturálnych fondov a Kohézneho fondu zo štátneho rozpočtu v nadväznosti na prípravu systému štátnej pokladnice. Návrh Ministerstva financií ako riadiaceho orgánu Rámca podpory Spoločenstva je z dôvodu, že Rámec podpory Spoločenstva vymedzuje základné finančné vzťahy s EK a stanovuje finančné záväzky krajiny, čím sa zabezpečí nadväznosť na prípravu a plnenie štátneho rozpočtu.